Is mór atá an earnáil airgeadais ag brath ar theicneolaíochtaí faisnéise agus cumarsáide (TFC). De dheasca phaindéim COVID‑19 faoi láthair, is dócha go gcuirfear dlús leis sin, i bhfianaise na dtairbhí a bhaineann le háirithiú na cianrochtana leanúnaí ar sheirbhísí airgeadais. Is ábhar imní a bheith i dtuilleamaí na dteicneolaíochtaí digiteacha áfach; ba cheart go bhféadfadh gnólachtaí aon chur isteach a d’fhéadfaí a dhéanamh ar TFC a sheasamh ionas go mbeidh aghaidh á tabhairt ar theagmhais dhigiteacha agus ar bhagairtí digiteacha agus ionas gur féidir seirbhísí a choimeád. In earnáil an airgeadais, earnáil atá thar a bheith idirnasctha ina chéile, earnáil a úsáideann seirbhísí mórthábhachta trasteorann ar a bhfuil an geilleagar réadúil ag brath, agus ainneoin leochaileachtaí de dheasca an spleáchais TFC ar gach earnáil eacnamaíoch, is san earnáil airgeadais is mó atá leochaileachtaí den chineál sin le brath toisc (1) gur domhain agus gur forleathan a úsáidtear TFC iontu, agus (2) toisc go bhféadfadh éifeachtaí teagmhais oibríochtúil i ngnólacht airgeadais amháin, nó i bhfo‑earnáil airgeadais amháin, scaipeadh go tapa chuig gnólachtaí eile nó chuig codanna eile den earnáil airgeadais agus chuig an gcuid eile den gheilleagar ar deireadh thiar.

Ainneoin go bhfuil an earnáil airgeadais thar a bheith forásach i gcomhtháthú an mhargaidh mar aon leis an gcomhtháthú rialála, agus bíodh go bhfuil sí ag fás agus ag forbairt ar shraith aonair de rialacha comhchuibhithe – leabhar rialacha aonair an Aontais Eorpaigh – is amhlaidh a bhí freagairt an Aontais ar riachtanais mhéadaithe i dtaca leis an athléimneacht oibríochtúil ar an leibhéal cothrománach agus ar an leibhéal earnála araon:

-bunaithe ar chomhchuibhiú íosta, rud a d’fhág go bhféadfadh léirmhíniú ar bhonn náisiúnta agus ilroinnt an mhargaidh aonair teacht as, nó

-gan ach feidhm theoranta róghinearálta léi, agus aghaidh á tabhairt ar an riosca oibríochtúil foriomlán ar bhealach athraitheach, agus comhpháirteanna áirithe d’ athléimneacht dhigiteach oibríochtúil á rialáil go páirteach (e.g. bainistíocht riosca TFC, tuairisciú teagmhas agus riosca TFC tríú páirtí) agus comhpháirteanna eile (an tástáil) á bhfágáil ar lár.

Go dtí seo, le hidirghabháil an Aontais, ní dheachthas i ngleic leis an riosca oibríochtúil ar bhealach a chomhfhreagraíonn do riachtanais gnólachtaí airgeadais leochaileachtaí TFC a sheasamh, a fhreagairt agus teacht aniar uathu, ná ní sholáthraítear uirlisí do mhaoirseoirí airgeadais, ar uirlisí iad is gá chun a sainordú a chomhlíonadh maidir le héagobhsaíocht airgeadais a eascraíonn as na leochaileachtaí TFC sin a shrianadh.

De dheasca na mbearnaí agus na neamhréireachtaí atá ann faoi láthair, tá leathadh ar thionscnaimh náisiúnta neamh‑chomhordaithe (e.g. maidir leis an tástáil) agus cuir chuige mhaoirseachta (e.g. i dtaca le spleáchais tríú páirtí TFC) as ar tháinig forluí, dúbláil ar cheanglais agus costais arda riaracháin agus chomhlíonta le haghaidh gnólachtaí airgeadais trasteorann nó rioscaí TFC nár tugadh faoi deara agus nár tugadh aghaidh orthu. Tríd is tríd, ní ráthaithe do chobhsaíocht ná sláine na hearnála airgeadais, agus tá an margadh aonair le haghaidh seirbhísí airgeadais fós ilroinnte, agus dá bharr sin tá cosaint na dtomhaltóirí agus na n‑infheisteoirí lagaithe.